Trods corona holder Mariagerfjord Kommune fast i konceptet Aktiv Vinterferie. Dog er aktiviteterne rykket online.

Fire uger om året byder Mariagerfjord Kommune i samarbejde med en lang række kommunale og private aktører på Aktiv Ferie. Det sker blandt andet i vinterferien i uge syv, og i år er ingen undtagelse. Men det hele er alligevel lidt anderledes, end det plejer at være. For med coronarestriktioner og forsamlingsforbud kan aktiviteterne ikke være på samme sociale niveau, som de plejer. I stedet er det hele rykket online. Det betyder, at Malou Otte Kofoed fra Hadsund denne tirsdag deltager i romkugleværksted hjemme fra familiens køkken. Med sig har hun veninden Andrea, et på forhånd udleveret bagekit og en ipad, hvorpå to af ungdomsskolens undevisere byder velkommen til dagens aktivitet, og hvor de ni andre romkugledeltagere også toner frem. - Det er sjovt at være med, og vi kan godt lide at bage og den slags, siger Malou Otte Kofoed. Og selv om hun hygger sig med aktiviteterne, kunne hun godt tænke sig, at alt var, som det plejer. - Jeg ville da meget hellere være henne i ungdomsskolen, hvor man kunne være sammen med de andre, siger hun. - Giver indhold i børnenes ferie Mens der bliver smuldret roulade, tilsat romessens, kakao og marmelade og æltet grundigt i den klistrede masse, ser Malous far, Lars Otte Kofoed, med fra sidelinjen. Han glæder sig over, at datteren og veninden trods restriktionerne har mulighed for at deltage i de kommunale ferieaktiviteter. Og tager han sin anden kasket på - den, hvor der står leder af Mariagerfjord Ungdomsskole - er han også godt tilfreds med årets vinterferieaktiviteter. - Det er jo dejligt, at børnene har mulighed for at få lidt indhold i ferien. Det er svært at komme nogle steder hen, og det er svært at gøre ret meget, og jeg synes, at det er et godt og alsidigt program, der er blevet strikket sammen i samarbejde mellem kommunale og private aktører, siger han. Han er samtidig glad for at blandt andet ungdomsskolen har mulighed for at lave nogle aktiviteter i en tid, hvor de ellers ligger ganske stille. - Vi er jo lukket ned som alt andet, og det her er en rigtig god mulighed for os for at vise børnene og de unge, at vi stadig er i live, og at vi stadig er her for dem, siger Lars Otte Kofoed. Workshop om dukketeater I køkkenet er Malou og Andrea nået til den del, hvor romkuglerne skal formes og trilles i farvet krymmel. Samtidig fortæller Malou om de andre ferieaktiviteter, hun har meldt sig til i denne uge. - Vi skal være med i en workshop, hvor man skal lave dukker til dukketeater, og i går var jeg også med i noget andet kreativt værksted, siger hun. Vinterferien er dog ikke udelukkende virtuel for Malou og Andrea. Mens romkuglerne er på køl og venter på at blive spist lidt senere på dagen, hopper pigerne i overtøjet for at gå ud og boltre sig i sneen.